b'\n_START_ARTICLE_\nNucli sint\xc3\xa0ctic\n_START_PARAGRAPH_\nEl nucli sint\xc3\xa0ctic en ling\xc3\xbc\xc3\xadstica \xc3\xa9s el morfema o la paraula que determina les propietats sint\xc3\xa0ctiques i combinat\xc3\xb2ries del sintagma al qual pertany el nucli (tot sintagma endoc\xc3\xa8ntric t\xc3\xa9 un \xc3\xbanic nucli sint\xc3\xa0ctic). Els altres elements modifiquen el nucli._NEWLINE_Per exemple, en la frase \xe2\x80\x9cel gran gos pelut\xe2\x80\x9d, la paraula \xe2\x80\x9cgos\xe2\x80\x9d \xc3\xa9s el nucli del sintagma i els adjectius \xe2\x80\x9cgran\xe2\x80\x9d i \xe2\x80\x9cpelut\xe2\x80\x9d modifiquen el nucli._NEWLINE_En les lleng\xc3\xbces amb cas gramatical marcat mitjan\xc3\xa7ant la morfologia, sovint el nucli (i els elements que hi concorden) s\xc3\xb3n els que reben la marca de cas._NEWLINE_Com qualsevol categoria sint\xc3\xa0ctica, la noci\xc3\xb3 de nucli sint\xc3\xa0ctic es pot aplicar a qualsevol oraci\xc3\xb3 gramaticalment correcta encara que no tingui sentit. El conegut ling\xc3\xbcista Noam Chomsky invent\xc3\xa0 un exemple d\'oraci\xc3\xb3 gramaticalment impecable per\xc3\xb2 que no sembla tenir cap interpretaci\xc3\xb3 sem\xc3\xa0ntica: Colorless green ideas sleep furiously (\'Les idees verdes incolores dormen furiosament\'). L\'oraci\xc3\xb3 en angl\xc3\xa8s o el seu equivalent en catal\xc3\xa0 poden descompondre\'s en sintagmes de la seg\xc3\xbcent manera:_NEWLINE__NEWLINE_[ [Colorless green ideas]SN [sleep furiously]SV ]_NEWLINE__NEWLINE_[ [Les idees verdes incolores]SN [dormen furiosament]SV ]_NEWLINE__NEWLINE_En tots dos casos, el primer sintagma de l\'oraci\xc3\xb3, etiquetat amb "SN", \xc3\xa9s un sintagma nominal el nucli sint\xc3\xa0ctic del qual \xc3\xa9s el nom idees. El segon sintagma, etiquetat amb "SV", \xc3\xa9s un sintagma verbal el nucli del qual \xc3\xa9s el verb sleep (\'dormen\').'